Στο Οσβιέτσιμ – όπως ονομάζεται στα πολωνικά το Άουσβιτς – πραγματοποιείται σήμερα η ετήσια «Πορεία των Ζώντων» που είναι αφιερωμένη στα θύματα εξόντωσης στα ναζιστικά στρατόπεδα, με τη συμμετοχή 10.000 ατόμων από όλο τον κόσμο.

Στη φετινή πορεία, σύμφωνα με τη Deutsche Welle, παραβρίσκονται ο Πατριάρχης Βαρθολομαίος και ο πρόεδρος της βουλής Νίκος Βούτσης, ο οποίος είναι επικεφαλής ελληνικής αντιπροσωπείας.

Αφορμή για την επίσκεψη της ελληνικής αντιπροσωπείας είναι ότι η φετινή «Πορεία των Ζώντων» είναι αφιερωμένη στη μνήμη των Ελλήνων που έχασαν τη ζωή τους στο Μπίρκεναου και εκτός αυτού ο πρόεδρος της Βουλής θα εγκαινιάσει το απόγευμα έκθεση για τους Έλληνες του Άουσβιτς.

Τον δε Πατριάρχη Βαρθολομαίο έχουν καλέσει οι διοργανωτές ως ομιλητή στην επίσημη εκδήλωση που θα ακολουθήσει μετά την «Πορεία των Ζώντων». Στο παρελθόν επανειλημμένα έχει εκφραστεί ενάντια στον αντισημιτισμό και στην αναγκαιότητα της καταπολέμησης του. Την Παρασκευή ο Πατριάρχης θα επισκεφθεί την Βαρσοβία όπου θα συναντήσει τον Προκαθήμενο της Ορθοδόξου Εκκλησίας της Πολωνίας, Μητροπολίτη Βαρσοβίας Σάββα.

Η «Πορεία των Ζώντων» πραγματοποιείται από το 1988 στη μνήμη αυτών που δολοφονήθηκαν στο Ολοκαύτωμα.

Η πορεία ξεκινά από το χώρο του άλλοτε στρατοπέδου συγκέντρωσης στο Άουσβιτς. Εδώ έφταναν τα τραίνα με τους Εβραίους απ’ όλη την Ευρώπη και οδηγούνταν στην πλειονότητά τους αμέσως μετά την άφιξη τους στο στρατόπεδο εξόντωσης Άουσβιτς-Μπίρκεναου που βρίσκεται σε απόσταση 3 χλμ.

Στο γνωστό και ως Άουσβιτς ΙΙ στρατόπεδο βρισκόταν οι θάλαμοι των αερίων και οι φούρνοι.

Στο Μπίρκεναου βρήκαν το θάνατο πάνω από 1 εκατομμύριο άνθρωποι, στην συντριπτική πλειονότητα Εβραίοι, μεταξύ τους 62.000 Έλληνες.